Stedet ble bosatt i 1858 av brødrene Alexander og William Kinkead fra Maryland. Navneformen Alexandria ble valgt som en hentydning til Alexandria i Egypt, et sentrum for læring og sivilisasjon. Bynavnet forkortes ofte av de lokale til Alex, som uttales Alek. Bosetningen skjøt fart fra slutten av 1860-årene med W.E. Hicks' allsidige næringsvirksomhet med møllebruk, butikkhandel, hotell og avisdrift. Alexandria fikk lokalt selvstyre i 1877 og byrettigheter i 1909, da byen hadde om lag 3 000 innbyggere.